L'antologia 'La llengua abolida' (La Butxaca) i l'edició il·lustrada de 'Cançó per fer camí' (Sembra Llibres) de Maria-Mercè Marçal, 'Les escriptures de l'univers' (Viena) de David Jou, el volum 'A tocar' (Proa) de Manuel Forcano o 'Poetes de Ponent' (Pagès Editors) de Jordi Pàmias i Jaume Pont són les apostes de Sant Jordi de poesia catalana que les barcelonines La Impossible i Ona Llibres, la Caselles de Lleida, l'Adserà de Tarragona, l'Odissea de Vilafranca, el Pati Blau de Cornellà, La 2 de Viladrich de Tortosa i Linguae de Girona destaquen a l'ACN. Hi afegeixen l'obra de Rupi Kaur 'Milk and honey', 'Estacions. Poemes de les dinasties Tang i Song' (Abadia de Montserrat) del xinès Shi Bo i 'Poema a la durada' (Eumo) de Peter Handke. La directora d'Ona Llibres, Montserrat Úbeda, admet que li ha costat molt escollir un sol llibre de poemes. "S'hauria de tenir molta poesia a casa i que la gent en llegís molta tant traducció com de no traducció". Després de fer referència a 'La llengua abolida' de Maria-Mercè Marçal, cita 'Estacions. Poemes de les dinasties Tang i Song' (Abadia de Montserrat) del xinès Shi Bo,   i 'Poema a la durada' (Eumo) de Peter Handke.   	 Mireia Perelló, sòcia de la llibreria La Impossible, recomana el llibre de poesia 'A tocar' (Proa) de Manuel Forcano. "És un llibre de poemes, d'amor i sensualitat i que transmeten una gran esperança i una gran intenció en tot allò que es vol fer i tot el que ens vol transmetre". Explica que li agrada l'autor perquè entre els seus versos "sempre hi ha aquell amor que té per Orient i que transmet en la seva poesia". Des de la llibreria Caselles es recomana per a aquests dies 'Poetes de Ponent' (Pagès Editors), de Jordi Pàmias i Jaume Pont, una antologia que engloba des de la Renaixença fins a l'actualitat; un recull de diversos autors lleidatans de diverses èpoques, estils i tendències, explica el seu propietari. L'establiment tarragoní Adserà, ha escollit 'Les escriptures de l'univers' (Viena Edicions), de David Jou. "És un científic que fa una poesia molt bonica barrejant ciència, religió i poesia", assenyala La llibretera de l'Odissea opta per 'Ameba' (Llibres del Segle), d'Anna Gual, de qui en destaca la capacitat "d'arribar al cor". "És una poesia ideal per llegir calmat a casa i desconnectar de tot", apunta. Des de Pati Blau Llibres de Cornellà, el seu propietari es decanta pel poema 'Cançó de fer camí' il·lustrat  per Carolina T. Godina (Sembra Llibres),una petita joia que, assegura Álvarez, enriqueix el "preciós" poema de Maria-Mercè Marçal amb unes il·lustracions molt ben fetes. "És un llibre que ens agrada molt perquè el pots regalar tant a un adult com a un infant. Parla de la sororitat i de la màgia d'un grup de persones que s'ajunten i aconsegueixen fer coses meravelloses", afegeix.  Des del Canadà arriba l'obra de Rupi Kaur que és poeta i il·lustradora. La llibreria Linguae de Girona proposa per aquest Sant Jordi comprar la seva primera obra 'Milk and honey' (en castellà està disponible amb el títol 'Otras maneras de conocer la poesía' de l'editorial Seix Barral), en què l'autora hi barreja poesia i il·lustracions per parlar de l'amor, la melancolia i el feminisme.    'Entre Nosotras', de l'americana Audre Lorde, publicada per Visor Poesia és la recomanació de La 2 de Viladrich de Tortosa, una obra que qualifiquen de "sorprenent". "És una bona introducció per conèixer l'obra d'aquesta autora. Ella es defineix com a dona, negra, lesbiana, feminista, socialista, mare de dos fills. Imaginem si en té de coses a dir! I descriu la poesia com una acte de resistència", ha explicat Rosa Cubeles.

Summary: David Jou, Anna Gual, Manuel Forcano, Maria-Mercè Marçal, Peter Handke i Rupi Kaur, apostes poètiques per Sant Jordi


Ha estat traslladada a l'Hospital Moisès Broggi de Sant Despí  ACN El Bruc.-Una dona ha patit cremades a les mans i ha resultat intoxicada lleument per intoxicació de fum per l'incendi d'una campana extractora en un habitatge del Bruc (Anoia), segons han informat els Bombers de la Generalitat. L'hora d'avís s'ha produït quan passaven deu minuts de les deu del matí. Com a conseqüència de l'incendi, la resta de l'habitatge, situat al carrer Montserrat número 6, ha queda afectat pel fum. La dona ha estat traslladada a l'Hospital Moisès Broggi. Fins al lloc, s'hi han desplaçat tres dotacions dels Bombers de la Generalitat.

Summary: Un dona pateix cremades a les mans i una intoxicació lleu de fum per l'incendi d'una campana extractora al Bruc


El PSC de Barcelona proposa que l’Àrea Metropolitana de Barcelona (AMB) absorbeixi el Consell Comarcal del Barcelonès. Aquesta és una de les propostes que el partit debatrà en el seu XIIè Congrès, que celebrarà el 28 de gener. El president de la federació, Jaume Collboni, ha explicat que “no té sentit tenir fins a quatre o cinc nivells administratius” i ha considerat que el que realment cal és “reforçar el govern metropolità”. Per això, la proposta reclama el traspàs de competències i personal del consell a l’AMB, ja que ha assegurat que és l’”àmbit lògic de coordinar polítiques” com les de transport, medi ambient o econòmiques. D’altra banda, el primer secretari de la Federació de Barcelona, Ferran Pedret, ha anunciat que es presentarà a la reelecció en una candidatura conjunta amb Collboni com a president.  El líder del grup municipal a l’Ajuntament de Barcelona ha explicat que els socialistes entenen la ciutat com la “gran Barcelona”, amb els municipis que hi té a la seva àrea metropolitana, i per això ha defensat que cal que les polítiques relacionades es gestionin des de l’AMB. Per empoderar encara més aquesta organització, ha considerat necessari que aquesta absorbeixi el Consell Comarcal del Barcelonès, un organisme que ha dit que té un “sentit històric” però que no s’entén de cara al futur.  Ha considerat que amb l’actual presidenta de l’AMB, Ada Colau, ja s’ha fet un “pas endavant” en aquest reforç del govern metropolità en abordar per primer cop polítiques de caire econòmic i social, com la pobresa energètica, però ha afirmat que cal anar més enllà. Ha defensat que la “racionalització de recursos” indica que el més lògic seria aquest traspàs de competències del consell a l’AMB i ha assegurat que això redundaria en un “millor servei als ciutadans”.  Congrés de “rellançament” de la federació Aquesta serà una de les propostes que el PSC de Barcelona portarà a debat al seu congrés, un congrés que tant Pedret com Collboni han assegurat que ha de ser de “rellançament” i “reorganització” després de l’època convulsa que va viure la federació local. En roda de premsa, tots dos han anunciat que es presentaran a la reelecció com a primer secretari i president de la federació barcelonina, respectivament. Ara per ara és l’única candidatura que s’ha fet pública, tot i que hi ha de marge fins el migdia del proper dilluns 9 de gener.  Pedret ha resumit que el congrés ha de servir per “obrir una nova etapa” en el si del partit i per fer que el socialisme barceloní “sigui una part més del moviment ampli de canvi i progrés” de la ciutat. Ha explicat també que la candidatura comptarà també amb la incorporació de cares noves, especialment de persones que venen del món associatiu i el sindicalisme.  Per la seva part, Collboni ha explicat que la seva candidatura centrarà les propostes a debatre en el congrés en la recuperació econòmica i la resposta a les desigualtats socials. Ha afirmat que un dels reptes continua sent l’atur i la precarietat i ha apuntat que tot i que s’han recuperat fins el 70% dels llocs de treball que s’havien destruït durant la crisi, això s’ha fet amb feines precàries, per la qual cosa els socialistes presentaran propostes al seu congrés per donar resposta a aquesta situació. En paral·lel, s’abordaran qüestions relacionades amb les desigualtats socials per tal d’aconseguir una ciutat més justa i igualitària. Nou local obert a la ciutadania Un cap de setmana abans del congrés, el dissabte 21 de gener, la Federació de Barcelona del PSC presentarà al públic el seu nou local, situat al carrer Consell de Cent. La idea és que la nova seu s’allunyi de l’estereotip de les seus dels partits i s’apropi més a un espai obert a la ciutadania.  Seguint aquesta idea, el local està “a peu de carrer” i també servirà de seu d’algunes organitzacions i entitats amb qui el PSC hi té relació. Acollirà també una biblioteca i un centre de documentació centrats en socialisme, federalisme i història del moviment obrer –que no gestionarà directament el partit-. En aquest sentit, Pedret ha explicat que la intenció és que sigui un “local social” on s’hi celebrin activitats culturals i de debat. “Volem que sigui un ateneu modern on es discuteixin i es proposin idees”, ha declarat. Paral·lelament, es posarà en marxa un nou web amb la idea que sigui molt interactiu i que estableixi un canal de relació directa amb els ciutadans.  Relativització dels resultats del baròmetre Per últim, Collboni ha relativitzat els resultats del darrer baròmetre presentat per l’Ajuntament de Barcelona, on el PSC obté un 5% d’intenció de vot, un 0,5% menys que al maig. El socialista ha apuntat que tots els partits reculen, a excepció d’ERC, i ho ha relacionat amb el fet que encara queden dos anys per a les properes eleccions municipals i que això provoca un “context de desmobilització” on els partits només retenen l’”electorat més fidel”. D’altra banda, ha valorat positivament que “per primera vegada des del 2009” el PSC aprova en la valoració del seu líder i ha apuntat que això s’aconsegueix en un context “més difícil” que el de fa vuit anys. Tot i això, ha dit que encara no s’ha plantejat si es tornarà a presentarà al procés de primàries per ser el candidat del PSB a Barcelona als comicis del 2019.

Summary: El PSC de Barcelona proposa que l’AMB absorbeixi el personal i les competències del Consell Comarcal del Barcelonès


La Sala Noble de Casa Canals ha estat l'escenari triat, aquest dimarts, per oficialitzar l'acord de govern 'Tarragona és futur' entre PSC, PP i Unió. D'aquesta manera, l'equip de govern que fins ara governava en minoria a la ciutat, amb nou regidors socialistes, s'amplia a catorze amb la incorporació de quatre populars i un democristià. Les tres formacions han insistit molt que es tracta d'un pacte d'àmbit local i no d'ideologies. L'alcalde, Josep Fèlix Ballesteros, ha manifestat que l'han signat perquè "la ciutat tiri endavant per damunt de la ideologia". Pel popular Alejandro Fernández, es tracta de posar "Tarragona per damunt de les sigles". Josep Maria Prats, d'Unió, ha manifestat que han pactat "per Tarragona, no per les cadires".

Summary: PSC, PP i Unió rubriquen un acord de governabilitat que "posa Tarragona per sobre les sigles"


El seu advocat creu que se'l castiga per ser qui és i avisa que això "no té cap fonament legal" ACN Barcelona.-Xavier Melero, advocat d'Oriol Pujol, ha criticat aquest dijous el tracte "absolutament discriminatori" i "l'acarnissament absolutament incomprensible" que està patint el seu client pel fet de ser qui és. En declaracions a Rac 1, Melero ha remarcat que la magistrada que va rebutjar substituir la pena de dos anys i mig de presó per treball comunitari ja va argumentar que no ho feia precisament per qui era Oriol Pujol, però també va apuntar que complia tots els requisits per obtenir un tercer grau. Quan se li va concedir la fiscalia ho va recórrer i el jutjat de vigilància penitenciària ho va anular. "És profundament discriminatori, i és una discriminació que no té cap fonament legal", ha advertit.

Summary: Melero critica el tracte "discriminatori" i "l'acarnissament absolutament incomprensible" contra Oriol Pujol


L'organització del Congrés Mundial de Turisme de Neu i Muntanya ha decidit ajornar a l'any que ve l'onzena edició d'aquest esdeveniment, que s'havia de celebrar a Andorra entre aquest dimecres i divendres. Segons ha indicat el govern del Principat en un comunicat, les restriccions de viatges de molts països i d'organitzacions motivades pel coronavirus, les quals han augmentat en les darreres hores, han fet impossible que un nombre creixent de participants i ponents hagin pogut unir-se al certamen. Per aquest motiu, i tenint en compte també la voluntat de l'organització de mantenir la màxima qualitat prevista per aquest congrés internacional, s'ha optat per "celebrar-ho el 2021 al més alt nivell esperat", segons han informat al document. L'organització ha afirmat que lamenta que aquesta situació conjuntural hagi afectat la celebració d'aquest esdeveniment i està informant als ponents i participants d'aquesta decisió. Mentre, l'executiu andorrà informa que actualment no s'està produint transmissió comunitària del Covid-19 i que, fins al moment, l'activitat turística del país es desenvolupa amb total normalitat.

Summary: L'11è Congrés Mundial de Turisme de Neu i de Muntanya es posposa a l'any que ve pel coronavirus


El Govern ha condemnat el feminicidi d'una dona a l'Hospitalet de Llobregat el divendres passat, presumptament a mans de la seva exparella, detinguda dilluns pels Mossos d'Esquadra de la Divisió d'Investigació Criminal (DIC), i expressa el seu sentit condol a la família de la víctima. Dimecres a les dotze del migdia es farà un minut de silenci en senyal de dol davant la seu a Barcelona de l'Institut Català de les Dones (ICD), a la plaça Pere Coromines. La consellera de la Presidència, Meritxell Budó, ha expressat que "la prevenció, sensibilització, detecció, atenció i recuperació de les dones víctimes de la violència masclista i els seus infants és una prioritat del Govern". La consellera ha recordat que "la violència masclista és un problema endèmic i universal, que trobem arreu, amb independència de la cultura, el grup social o l’edat, perquè té afectació al llarg de tot el cicle vital de les dones".   L'ICD ha activat el Servei d'intervenció en crisis greus en l'àmbit de la violència masclista per oferir assistència psicològica immediata i especialitzada a les persones de l'entorn de la víctima, segons indica el Departament de Presidència en un comunicat.

Summary: L'Institut Català de les Dones convoca un minut de silenci per la víctima de violència masclista de l'Hospitalet


Calvo apel·la a la “responsabilitat” de PP i Cs perquè l’executiu no afronti en funcions la sentència de l'1-O ACN Madrid.-La vicepresidenta del govern espanyol, Carmen Calvo, ha donat aquest divendres per esgotada la via del govern de coalició amb Podem. “Ens hem mogut i hem arribat a una posició final”, ha afirmat a la roda de premsa del Consell de Ministres l’endemà del ‘no’ del Congrés a la investidura de Pedro Sánchez. “UP ho ha rebutjat i queda rebutjat”, ha dit, i per tant “aquesta via s’ha acabat” i toca “explorar altres vies”. La vicepresidenta ha demanat “responsabilitat” a PP i Cs perquè moguin fitxa, permetin la investidura amb la seva abstenció i d’aquesta manera l’executiu espanyol no hagi d’afrontar en funcions la reacció a la sentència de l’1-O. Malgrat que demana la seva abstenció, Calvo ha descartat un gran govern de coalició amb el PP, que és "l'adversari polític" dels socialistes espanyols.  Calvo ha comparegut en comptes de la portaveu del govern, Isabel Celaá, en una roda de premsa on ha donat explicacions sobre el fiasco de les negociacions de la investidura que ella mateixa va conduir.  La vicepresidenta ha criticat durament Podem, a qui ha responsabilitzat del resultat, i ha afirmat que els esforços per a la creació d’un govern de coalició “han acabat”. “Aquesta via ha estat explorada i no ha funcionat: toca explorar altres situacions”, ha sentenciat. Per aquest motiu ha avançat que el president del govern espanyol en funcions i líder del PSOE, Pedro Sánchez, “es dirigirà a tots els líders polítics una altra vegada” i “seguirà treballant amb totes les forces polítiques perquè hi hagi govern”. En aquest sentit, ha apel·lat a la “responsabilitat” del PP i de Cs perquè facilitin la conformació de govern i ha recordat que ara per ara “no hi ha candidat” a la investidura, i per tant totes les parts estan al punt de partida. “Preocupats” per la sentència de l’1-O Calvo ha assegurat que el seu executiu està “preocupat” per la situació com afrontarà la sentència als líders independentistes. “Si la resta no assumeixen la part de la tasca estarem en en funcions per donar resposta de manera cohesionada, amb alçada d’estat i tranquil·litat del funcionament d’una democràcia i de la independència de la justícia”, ha dit. En aquest marc, ha apel·lat de nou a PP i Cs perquè eviti aquesta situació. “Ens agradaria que en aquell moment no hi hagués govern en funcions i poder donar una resposta absolutament tranquil·litzadora” i poder actuar amb “cohesió, convivència i en defensa de la qualitat de la democràcia espanyola”.  Malgrat que ha apel·lat a la “responsabilitat” del PP i Cs, Calvo ha culpat les dues formacions del fiasco de la investidura. Tots dos partits, ha dit, han estat “amb els braços caiguts”. També ha culpat Pablo Iglesias, que “no ha volgut parlar de programa ni de continguts” i finalment “ha rebutjat una oferta raonable”.  Reunió amb el Rei El president del govern espanyol en funcions s’ha reunit aquest divendres amb el rei Felip VI a La Zarzuela. Una trobada que segons la vicepresidenta forma part dels despatxos ordinaris del monarca. “El president ha estat el candidat designat pel cap d’Estat per a la investidura i sembla raonable que tinguin un despatx sobre aquest encàrrec”, ha dit.

Summary: La Moncloa dona per esgotada la via del govern de coalició: "Ens hem mogut i hem arribat a una posició final"


Un total de 2.261 militants i simpatitzants són de moment els que participen a l'assemblea d'aquest diumenge a Sabadell en què els cupaires han de decidir si investeixen Artur Mas president de la Generalitat i si accepten el pla de xoc, és a dir, la proposta definitiva que van posar sobre la taula de negociació els dirigents de Junts pel Sí. Just el dia que es compleixen tres mesos de les eleccions al Parlament del 27-S, l'esquerra anticapitalista -s'espera que arribin la resta fins als 3.577 inscrits al llarg del dia- debatrà sobre quatre possibles escenaris per desencallar , o no, la investidura. La decisió es prendrà finalment per vot secret en les tres rondes de votació, ja que el 42,37% dels inscrits ha demanat fer-ho així. El reglament de l'assemblea fixava en un mínim del 25% el llindar perquè els cupaires es posicionessin a través de les urnes. Amb una mitja hora de retard, ha arrencat l'assemblea dels cupaires a Sabadell, la jornada que ha de desencallar, o no, la investidura de la presidència de la Generalitat a favor del candidat de Junts pel Sí, i actual president en funcions, Artur Mas. Dels 3.577 inscrits correctament, a primera hora n'hi ha acudit 2.261 i es permetrà l'accés a l'assemblea fins a les 4 de la tarda. Dels que s'han presentat al matí, el 42,37% ha votat a favor que les decisions es prenguin per vot secret –el llindar s'havia fixat al 25%. D'aquesta manera, per tant, l'esquerra anticapitalista ha preparat una cinquantena d'urnes on es dipositaran els vots durant les tres rondes de votació.  N'hi ha previstes tres –una abans de dinar i dues a la tarda- però si un dels quatre escenaris assoleix el 50% dels vots quedarà validada com l'opció guanyadora. El primer dels escenaris que es contemplen planteja acceptar la proposta d'acord polític i el consell de presidència encapçalat per Artur Mas. El segon, rebutja el consell de presidència amb Mas però reclama esgotar el termini de negociació per buscar un presidència de consens; i assumeix que si no és així es convocarien noves eleccions.  El tercer dels escenaris passa per rebutjar la proposta d'acord polític i el consell de presidència però en canvi "afavorir" la investidura  de Mas per evitar unes noves eleccions al març. El darrer escenari, el quart, rebutja l'acord i la presidència de Mas i insta JxSí a buscar nous suports en un ple d'investidura en què la CUP s'abstindria. Aquest darrer escenari també assumeix la possible convocatòria electoral, uns comicis que convertirien l'onzena en una legislatura de sis mesos.  Aquest matí la sessió ha començat amb les intervencions de col·lectius que donen suport a la CUP-CC com Poble Lliure, Cos, SEPC, i una quarantena de torns de paraula individual, que s'han distribuït per sorteig i de forma paritària.  Durant els quinze minuts que s'ha permès l'accés de la premsa a l'interior de la pista d'atletisme s'han sentit majoritàriament veus contràries a la investidura de Mas. Amb arguments com el d'eixamplar el procés cap a l'esquerra, no convertir la CUP en una versió d'ERC o rebutjar una presidència que els cupaires vinculen a les retallades.

Summary: L'assemblea de la CUP decideix si investeix Mas amb vot secret


Els Mossos d'Esquadra van detenir aquest dijous a la tarda un camioner que sextuplicava la taxa d’alcohol i circulava de forma temerària per la N-230 a la Val d’Aran. L'arrestat és un home de 60 anys i de nacionalitat polonesa i se l'acusa d'un delicte contra la seguretat viària. La policia catalana també ha informat que en una altra actuació del 17 de març es va enxampar a Pont de Suert un conductor que transportava viatgers sense autorització i se'l va denunciar administrativament. Al camioner el van enxampar aquest dijous cap a les sis de la tarda en un control preventiu de trànsit que els Mossos van muntar a l'altura del quilòmetre 162 de la N-230, dins del terme municipal de Vielha (Valh d’Aran). Els agents van aturar un camió per envair el carril contrari de circulació en diverses ocasions i van constatar que el conductor presentava símptomes evidents d'anar begut. A la prova d'alcoholèmia va donar un resultat positiu de 0,98 mg/l, sis vegades més del màxim permès.   Per aquest motiu, se'l va detenir com a presumpte autor d’un delicte contra la seguretat viària per conduir de forma temerària i sota els efectes de les begudes alcohòliques. El detingut ha passat avui a disposició judicial davant del jutjat d'instrucció en funcions de guàrdia de Vielha.   D'altra banda, en un altra actuació del passat divendres, 17 de març, els Mossos  van detectar un vehicle que feia transport públic de viatgers i transport escolar sense cap autorització per fer aquestes activitats. Va ser poc abans de les nou del matí durant un control preventiu de transport de viatgers que s'havia muntat a la localitat de Pont de Suert (Alta Ribagorça).  Els agents van aturar un vehicle que portava dues persones adultes des de Vielha fins a Lleida i 4 menors des de Vielha fins a Pont de Suert, sense tenir ni la targeta de transports ni la autorització específica.   Després de fer les comprovacions, van denunciar el conductor del vehicle per dedicar-se al transport públic de viatgers i transport escolar de menors sense les autoritzacions administratives necessàries.

Summary: Detenen un camioner per sextuplicar la taxa d’alcohol i circular de forma temerària per l'N-230 a la Val d’Aran


La direcció de Cs ha aprovat per unanimitat designar el PP com a soci "preferent" per pactar governs autonòmics i municipals però ha rebutjat tripartits amb Vox. "No entrarem a negociar governs a tres en els que puguin estar Vox, Podem i els nacionalistes", ha afirmat el secretari general de Cs, José Manuel Villegas, en roda de premsa aquest dilluns després de la reunió del Comitè Executiu del partit taronja. A més, el secretari general de Cs ha assegurat tampoc no seuran a negociar amb Vox programes de govern. Villegas ha insistit que volen "acords a dos" i prioritzaran el PP. Tanmateix, Cs obre la porta a buscar pactes amb el PSOE "excepcionalment" a aquells municipis i autonomies on no sigui possible fer-ho amb els populars. Villegas ha remarcat que caldrà que el PSOE accepti punts del programa de Cs que són "contraris" al que defensa el líder socialista, Pedro Sánchez.  Villegas ha assegurat que volen acords "moderats", "centrats" i "liberals". "No hi haurà taules a tres", ha remarcat el secretari general de Cs, sobre la proposta del PP de seure a negociar a tres bandes i l'exigència de Vox d'una taula de negociació amb el partit taronja per garantir el seu suport. El secretari general de Cs ha afirmat que només seurien a una taula amb Vox per presentar-los un acord de govern amb el PP, sense negociar res.  La direcció del partit taronja ha remarcat que buscaran acords a dues bandes, o amb PP o amb PSOE però no amb altres formacions. "Els presentarem a votació i seran els altres els que hagin de prendre la decisió d'aprovar-los", ha dit Villegas. Així doncs, Cs aposta per reeditar la fórmula andalusa a altres autonomies i no vol cedir a la petició de Vox d'entrar als governs. Veus crítiques de la formació taronja s'han mostrat en contra de pactar amb la ultradreta.  A més, Cs obre la porta a pactes amb el PSOE si algun baró socialista accepta les condicions de Cs. Villegas ha dit que proposaran el mateix programa tant a PP com PSOE. Sobre Barcelona, Villegas ha insistit que només accepten pactes amb el PSC de Jaume Collboni i ha defensat que PSC i els regidors de la candidatura de Manuel Valls poden aspirar a negociar una investidura alternativa a "independentistes i populistes".  Polèmica amb la posició de Valls L'eurodiputat electe de Cs Luis Garicano s'ha posicionat al costat de Manuel Valls i ha defensat votar Ada Colau perquè repeteixi com a alcaldessa de Barcelona per "evitar un resultat encara pitjor". Segons el cap de llista del partit taronja a les europees, cal impedir "que els independentistes instrumentalitzin i destrossin Barcelona", ja que pot ser "catastròfic". "Es pot votar una opció dolenta? Es pot votar Colau encara que et sembli una alcaldessa dolentíssima? Clar que es pot", va afirmar diumenge en una piulada a Twitter.  Valls va oferir els seus regidors "sense condicions" per investir Colau (BComú), en una hipotètica coalició amb Jaume Collboni (PSC), per evitar que l'alcaldable d'ERC i guanyador de les eleccions a la capital catalana, Ernest Maragall, governi. "És una qüestió de responsabilitat, de principis i de valors", va dir el regidor electe recolzat per Cs. La direcció de Cs rebutja donar suport a Colau i només s'obre a pactar amb Collboni. Tres dels sis regidors de la candidatura de Valls són del partit taronja, la resta independents.     També s'han mostrat crítics amb els pactes amb Vox el candidat de Cs a Castella i Lleó, Francisco Igea, que es va obrir la setmana passada a pactar amb el PSOE.

Summary: La direcció de Cs aprova per unanimitat designar el PP com a soci "preferent" però rebutja tripartits amb Vox


La collita de la carxofa, un dels productes més apreciats de l'horta del Baix Ebre i el Montsià, podria acabar de forma precipitada durant els pròxims dies davant la brutal caiguda de preu que ha experimentat aquesta hortalissa en els últims dos mesos. Els pagesos denuncien que durant els últims dos mesos el preu que reben per aquesta hortalissa ha caigut de forma inexplicable gairebé en pràcticament un 70%, passant de més 0,30 euros al quilo als 0,10 actuals. Unes xifres que queden molt lluny dels 1,5 euros als quals van poder vendre les carxofes al llarg d'un mes aquest hivern, en un moment d'elevada escassetat general d'aquest producte.  "No ha arribat a compensar: val la pena deixar la carxofa al camp, no collir-la i marxar cap a casa", es lamenta Albert Bonfill, productor de l'Aldea. Els pagesos reclamen a l'administració que intervingui per evitar possibles pràctiques il·legals de concertació de preus entre les principals empreses conserveres. Fins fa només uns mesos, l'actual temporada estava resultant força per als productors de verdures i hortalisses del Baix Ebre i el Montsià. Les baixes temperatures d'aquest hivern van fer malbé les collites dels principals països productors Europeus, fet que va disparar la demanda i els preus. També la carxofa es va veure afavorida per aquesta situació. Davant d'una situació d'escassetat generalitzada, també als camps del territori, els consumidors van arribar a pagar-la a uns 4 euros el quilo després que els productors la venguessin per 1,5 al llarg d'algunes setmanes a principis d'any. La situació, però, s'ha capgirat completament durant els últims dos mesos. Fins al punt que els pagesos podrien decidir finalitzar la temporada de forma precipitada després que el preu hagi caigut fins els 0,10 euros el quilo, molt per sota dels 0,30 anteriors, la mateixa quantitat que es va arribar a pagar l'any passat per aquesta època. "Va llançada de preu. Aquest hivern va anar molt bé, però va durar un mes. Es pensaven que ens faríem rics i fa dos mesos que collim per a res. Val la pena deixar la carxofa al camp i no fer res", lamenta el mateix Bonfill des del seu camp de l'Aldea. És una situació, segons expliquen els productors aldeans, que no havien experimentat fins aquest moment. "Ha estat enguany: no se si perquè se n'ha plantat més, però ha estat la ruïna total", apunta Bonfill. El seu pare, Mateu, xifra entre un 10 i un 20% l'increment de superfície conreada amb carxofa a la zona durant aquesta campanya, animats per les mateixes indústries conserveres i les expectatives de preu elevat. Una xifra, però, que no considera significativa per explicar una dinàmica de preus pròpia d'una muntanya russa.  De moment, les carxofes que s'estan recollint són transportades directament cap a la indústria conservera. De fet, durant el tram final de la campanya –que comença cap al novembre i acaba al maig- s'efectua la recol·lecció d'un 40% de les carxofes en l'interval d'un mes i mig. Els Bonfill apunten que aquesta producció no requereix una manipulació ni empaquetament especial –es carreguen en 'palots' als mateixos camions de transport-, fet que els permet estalviar costos i evitar pèrdues majors. Malgrat tot, Mateu Bonfill creu que són, precisament, els presumibles pactes il·legals entre les grans empreses que controlen el sector de les conserves un dels factors que de forma més clara explica l'enfonsament de preus per als productors. "Quan anava a quatre euros ens deien que els pagesos ens fèiem rics, quan el màxim a que l'hem venuda és a 1,5, quan no en teníem. I ara que hi ha una mica de producció, cap al terra tot", lamenta. En aquest sentit, exigeix a les administracions que intervinguin per sancionar i evitar que les societats que es reparteixen el domini del sector no incorrin en aquest tipus de pràctiques considerades obertament il·legals i que acaben penalitzant de forma severa els productors.

Summary: Els productors de carxofa del Baix Ebre denuncien una caiguda de preus que fa inviable la seva recol·lecció


La número dos de la llista de JxCat a l'Ajuntament de Barcelona, Elsa Artadi, ha demanat que la seva formació obtingui més vots que el "repressor" de l'alcaldable del PSC, Jaume Collboni. A més, l'exconsellera ha afegit que la cap de llista de BComú, Ada Colau, és una "progressista, revolucionària i demòcrata falsa" i una "autèntica hipòcrita". JxCat ha endurit el missatge contra els seus rivals durant l'acte final de la campanya del 26-M, en el míting d'aquest divendres a la nit a la Sala Barts. En connexió en directe des de la presó de Soto del Real, l'alcaldable de la formació, Quim Forn, ha cridat a votar diumenge perquè siguin els ciutadans de Barcelona, i no l'Estat, qui decideixi el futur govern municipal, després de la suspensió dels diputats empresonats, per l'acord de la Mesa del Congrés. Artadi ha opinat que, després de la decisió de la presidenta del Congrés, Meritxell Batet, de suspendre els diputats empresonats, s'ha constatat que l'Estat sempre governa contra Catalunya, hi hagi el PSOE o el PP a la Moncloa. Per això, ha dit, Collboni no pot superar Forn a les urnes: "El repressor no pot tenir més vots que la seva víctima".  Tot seguit, la número dos de la llista ha advertit que és tan "culpable de la repressió" qui l'origina com també qui la permet. És aquí quan ha carregat contra Colau, a qui ha exigit "més accions i menys discursos". Artadi ha interpel·lat l'alcaldessa en funcions per dir que té "massa pressa per arribar a ministeris" i, en canvi, poca preocupació pels drets i les llibertats dels catalans. Al seu torn, i des de la presó, Forn ha insistit en comprometre's a ser a Barcelona el 15 de juny quan es constitueixi el nou consistori, amb l'objectiu de treballar al servei de la ciutat i per la llibertat de Catalunya. L'exconseller i cap de llista de JxCat ha demanat un "últim esforç" per arreplegat els vots d'indecisos. Especialment ovacionat ha estat el discurs de l'expresident Artur Mas, que ha tingut molta presència en aquesta campanya. L'expresident del PDeCAT ha posat el públic dempeus en assegurar que, si JxCat s'imposa a Barcelona i Forn esdevé alcalde, tota la comunitat internacional veurà que la ciutat ha esdevingut "la capital de la llibertat d'Europa".  Tot seguit, Mas ha afegit que si, a més, la llista de Puigdemont també és la més votada el 26-M, Catalunya es convertirà alhora en "el país de la llibertat d'Europa". Finalment, el president del Govern, Quim Torra, ha reclamat que a l'altra banda de la plaça Sant Jaume hi hagi un alcalde amb qui pugui compartir "la mateixa pancarta", en referència a la dels "presos polítics i exiliats" que la JEC va ordenar retirar.

Summary: Artadi demana que JxCat tingui més vots que el "repressor" Collboni i afirma que Colau és una "falsa revolucionària"


PIMECComerç ha lamentat en un comunicat els "actes vandàlics" que s'han vist en algunes ciutats catalans arran de les protestes contra la sentència del Suprem, que considera que afecten especialment als eixos comercials. La patronal ha lamentat que algunes de les mobilitzacions han "atacat directament als comerços, trencant vidres i cremant fogueres al carrer". L'organització ha dit que està en contra d'aquestes accions, liderades per "grups reduïts", i no de les mobilitzacions pacífiques contra la sentència. En aquest sentit, recorda que, com a part del comitè executiu de PIMEC, ja s'han posicionat en contra de la judicialització del conflicte polític i la magnitud de la sentència.  "PIMEComerç entén i respecta el lliure dret a manifestació, en el marc d’una resposta cívica i pacífica. Tanmateix, rebutja tota actuació de caràcter violent que atempti contra la integritat dels establiments comercials o n’impedeixin el seu normal funcionament", afirma la patronal en un comunicat.  A més, fa una crida i confia en la "convivència de la ciutadania" com a "principal element caracteritzador del poble català".

Summary: PIMEComerç rebutja els "actes vandàlics" arran de les protestes per la sentència


La CUP de Tarragona ha empaperat aquest dimecres l’oficina d’Endesa a la ciutat per exigir que la companyia elèctrica condoni el deute a les famílies en situació de vulnerabilitat. Els anticapitalistes també han demanat que cap administració pública pagui aquests diners, com ha reclamat l’empresa per evitar tallar el subministrament a aquests habitatges. La portaveu dels cupaires, Laia Estrada, ha recordat que deixar sense llum una família és il·legal i ha apuntat que una de cada deu famílies té problemes per tenir una climatització òptima al seu domicili. Estrada ha afegit que la d’aquest dimecres ha estat “una acció simbòlica” contra una empresa “xantatgista i perversa”.

Summary: La CUP de Tarragona empapera l’oficina d’Endesa per exigir que condonin el deute de les famílies vulnerables


El ple de l'Ajuntament de Salou (Tarragonès) debatrà la setmana vinent sobre la cessió d'espais per al referèndum de l'1 d'octubre. Ho farà a través d'una moció del grup municipal del PP que vol que el consistori mostri el seu compromís amb "la legalitat vigent i l'estat de dret". Segons ha detallat el portaveu del PP a Salou, Mario García, la proposta vol que l'Ajuntament deixi constància que no donarà suport ni proporcionarà mitjans, espais públics, cens electoral, i personal municipal, entre altres "per fer un referèndum il·legal". Garcia creu que seria "molt greu" que algun regidor no donés suport a la moció, i ha assegurat que els servidors públics han de donar exemple amb el compliment de la legalitat. "Des del Govern i les entitats independentistes afins s'han marcat com a objectiu implicar els ajuntaments en l'organització d'una il·legalitat. Nosaltres volem que Salou es quedi al marge posicionant-nos clarament al costat de la democràcia, la llibertat i l'estat de dret", ha afegit el portaveu popular. El govern de Salou està integrat per CiU i PSC. A l'oposició juntament amb el PP hi ha C's, ERC i Guanyem-Podemos.

Summary: El ple de Salou debatrà sobre la cessió d'espais per al referèndum de l'1-O


El Tribunal de Comptes ha exculpat de responsabilitat comptable a l’exalcalde de Reus Lluís Miquel Pérez i als sis regidors que van autoritzar, des del consell d’administració d’Innova, un aval de 3 MEUR per a la creació de l’empresa mixta Shirota Functional Foods. D’aquesta manera, els sis investigats no hauran de retornar els diners al consistori, tal com reclamaven l’Ajuntament i la fiscalia. En la sentència, la magistrada del Tribunal de Comptes sosté que “la participació en altres societats, així com la possibilitat d’avalar les societats participades, no poden considerar-se actuacions impròpies d’una societat hòlding com era Innova” i que, a més, l’acord adoptat “no comporta cap infracció de la normativa pressupostària i comptable”. En paral·lel, la investigació penal pel cas Shirota continua el seu curs -com una peça separada de la macrocausa Innova- al jutjat d'instrucció número 3 de Reus.  L’alcalde socialista Lluís Miquel Pérez i els regidors del tripartit Eduard Ortiz, Josep Morató, Àlex Martínez, Empar Pont, Jordi Bergadà i Daniel Pi, van aprovar avalar Shirota l’any 2008 amb 3 MEUR.  En la sentència dictada dimecres, la magistrada entén que el consell d’administració podia contractar l’aval, amb autorització prèvia de la junta general -el ple municipal-. Com que la corporació va facultar als consellers delegats, la magistrada desestima la demanda de l’Ajuntament i descarta que els set investigats tinguin cap responsabilitat comptable. Shirota, creada el 2007, estava dedicada a la investigació nutricional i tenia capital mixt, públic i privat. L'empresa La Morella Nuts en tenia el 48%; Innova, el 40%; la societat també mixta Tecnoparc, el 8%; la Universitat Rovira i Virgili (URV,) el 2%, i l'hospital Sant Joan de Reus, també inclòs a Innova, un altre 2%.   L’any 2012, ja amb el convergent Carles Pellicer a l’alcaldia formant govern amb el PP, es va haver d’executar l’aval per la manca de capacitat financera de Shirota. L'empresa va ser liquidada pel consell d'administració d’Innova, tot adduint els deutes acumulats, que van ser assumits íntegrament pel consistori. Aleshores, la CUP va decidir portar el cas al Tribunal de Comptes i a la fiscalia.  Investigació penal en curs En paral·lel, el jutjat d’instrucció número 3 de Reus també investiga la constitució i la liquidació de Shirota, així com la concessió de l’aval. Per aquesta causa estan investigats tots els regidors del govern tripartit i també Teresa Gomis, regidora del govern de CiU i PP, que va autoritzar la liquidació definitiva de l’empresa.  Dins d’aquesta peça separada número 1 del cas Innova, també estan investigats l’expresident de Shirota, Carles Manté; l'exdirector general d'Innova, Josep Prat; l'exdirectora financera del hòlding d'empreses, Esther Ventura; l'exsecretària d'Innova, Natàlia Torrell; l'exrector de la URV, Lluís Arola; l'expresident de La Morella Nuts, Joaquim Maria Barriach; i l'exsecretari de Shirota, Xavier Gómez. El jutge els investiga per possibles delictes de prevaricació, malversació de cabals públics i blanqueig de capitals. Tot i això, des que el passat 1 de març el jutjat número 3 de Reus va perdre el magistrat de reforç de què disposava, la macrocausa està paralitzada, segons admetia recentment en una interlocutòria l’instructor, Diego Álvarez de Juan. El PSC de Reus ho celebra El portaveu del PSC a Reus, Andreu Martín, ha valorat l’exculpació de l’exalcalde i els regidors com una “gran notícia” i ha lamentat que els reusencs hauran d’assumir les costes del procés. Per Martín, aquesta sentència “demostra el gran error de la CUP, que va ser la que inicialment va portar el cas al Tribunal de Comptes, de l’alcalde Pellicer de sumar-s’hi posteriorment i de totes les persones que l’han assessorat erròniament”.   De fet, Martín assegura que no s’hauria arribat a aquesta situació si Pellicer no hagués decidit dissoldre l’empresa només arribar al govern, “ofuscat per desmantellar el llegat socialista”. D’altra banda, el PSC ha instat els promotors de la denúncia a donar explicacions i a assumir responsabilitats.

Summary: El Tribunal de Comptes eximeix de responsabilitats l’exalcalde de Reus i els regidors que van avalar Shirota


La reunió entre treballadors i direcció de Ryanair que s'ha celebrat aquest dimecres a Madrid ha acabat sense acord, fet que manté la vaga del 25 i 26 de juliol del personal de cabina activada. Ernesto Iglesias, responsable de vol del Sector Aeri del sindicat USO, ha explicat que l'autoritat laboral –que ha mediat entre les dues parts- "estava per la tasca d'intentar acostar postures", però que ha estat "impossible" pel concepte "allunyat de la realitat" que la companyia té "dels conceptes sindicals". Així doncs, la vaga continua activa i ara com ara no hi ha anuncis de noves reunions entre les dues parts. Des del sindicat estan a l'espera dels serveis mínims que decreti el Ministeri de Foment. Iglesias ha explicat que davant de la possibilitat de vaga, Ryanair ha dit que si no pot dur el negoci com vol, "haurà de marxar del país". Els representants sindicals han replicat que, en tot cas, hauran de marxar d'algun país més, ja que a Portugal i a Bèlgica també s'han anunciat aturades. Cal recordar que Ryanair ha cancel·lat ja 400 vols que es dirigien o sortien des d'aeroports de l'Estat per la vaga. Segons ha informat la companyia, s'han cancel·lat el 12% dels 2.400 vols que l'empresa opera diàriament a Europa amb l'objectiu de "minimitzar l'impacte" de les aturades. A través d'un comunicat, Ryanair ha estimat que les dues jornades de vaga afectaran fins a 600 vols a tot Europa i uns 100.000 passatgers. El representant sindical d'USO ha advertit, en aquest sentit, que les dues vagues convocades poden ser el preludi d'altres mobilitzacions si l'empresa continua amb la postura que ha mantingut fins ara.

Summary: Acaba sense acord la reunió entre treballadors i direcció de Ryanair per desconvocar la vaga


El nombre de persones inscrites al Servei valencià d'Ocupació i Formació (Servof)  s'ha reduït de 9.411 persones el passat mes de juny, un 2,34 % menys que el mes anterior. Segons les dades fetes públiques aquest dimarts pel ministeri d'Ocupació i Seguretat Social, el nombre de desocupats al País Valencià se situa en 392.608, per primera vegada per sota dels 400.000 aturats des del gener del 2009. La xifra representa un descens interanual de 46.055 persones, un 10,5% menys que el juny del 2016. Per demarcacions valencianes ha estat la de Castelló on més s'ha reduït l'atur, amb un descens del 4,5%, amb 1.973 persones menys, fins a les 41.084 persones inscrites.  A la demarcació d'Alacant, la reducció és del 3,2%, amb 5.078 persones menys i una xifra total de 152.291 desocupats. Pel que fa a la demarcació de València, el descens és d'un 1,1%, amb 2.360 persones menys i un total de 199.233 inscrits.

Summary: L'atur es redueix de 9.411 persones al País Valencià al juny, un 2,3% menys que el mes anterior


Endesa invertirà a la demarcació de Lleida en els pròxims dos anys (en el període 2018-2019) un total de 47,66 milions d'euros per tal de millorar i reforçar la xarxa elèctrica d'alta, mitjana i baixa tensió de les comarques lleidatanes, amb l'objectiu d'incrementar la qualitat del subministrament a 240.000 dels clients que la companyia té a la demarcació. Les actuacions programades es divideixen entre ordinàries (28,58 milions d'euros) i un  Pla extraordinari i específic, anomenat Pla Lleida, amb una dotació pressupostària de 19,1 milions d'euros, el qual inclou 134 projectes repartits per les diferents comarques. Una de les actuacions que s'inclouen en aquest pla extraordinari és l'adequació de l'aïllament de la línia d'alta tensió a 132 kV que va de Lleida al Pont de Suert en el qual Endesa ja està treballant i, en concret, aquests dies ho està fent al municipi d'Almenar (Segrià).  Endesa ha presentat aquest dimarts a Almenar el Pla extraordinari d'actuacions previstes per als dos pròxims anys a la demarcació de Lleida. En total, preveu un total de 134 projectes arreu de les comarques lleidatanes, que es divideixen en sis eixos: adequació de línies (5,5 milions d'euros), renovació de cablejat (5,3 milions), telecomandament de centres de transformació (3,9 milions), construcció de noves línies (2,5 milions), canvi de tensió de part de la xarxa existent (883.000 euros) i renovació tecnològica d'instal·lacions (846.000 euros).  Endesa durà a terme tots els projectes (ordinaris i extraordinaris) de forma simultània i permetran des d'ampliar i millorar les infraestructures fins a tancar noves anelles elèctriques, substituir aïlladors, canviar transformadors; actualitzar dades i cartografia, homologar equips i elements, ampliar els sistemes de comunicació, ampliar capacitat de transport de moltes de les línies actuals o portar a terme treballs de tala i poda, entre d'altres, segons ha explicat Francesc López, responsable de la xarxa d'alta tensió d'Endesa a Lleida. D'aquesta manera, la companyia millorarà la fiabilitat de les instal·lacions, reforçarà el servei i dotarà les infraestructures de Lleida dels últims avanços tecnològics per millorar la qualitat del servei elèctric. Projectes del Pla Lleida El projecte del Pla d'extraordinari amb una major inversió, en concret de 4,9 milions d'euros, és l'adequació de l'eix de transport a 110 kV, de 20 quilòmetres de longitud, que va de la Pobla de Segur fins a Ponts. Aquesta actuació dotarà de major robustesa les infraestructures i garantirà la finalitat del servei. Altrament, Endesa destinarà 3,9 milions d'euros a dotar de telecomandament centres de transformació a totes les comarques lleidatanes, i 1,4 milions, a la renovació tecnològica de la xarxa de baixa tensió de la demarcació. Altres projectes que la companyia durà a terme en els dos pròxims anys a Lleida són la renovació tecnològica de la xarxa de mitja tensió a la comarca de l'Urgell, amb una inversió superior al milió d'euros, i l'adequació de l'aïllament de diferents línies d'alta tensió a 110kV, amb un pressupost de més de 245.000 euros.  Presentació del Pla d'actuacions a Almenar Un altra actuació inclosa en el Pla Lleida, amb una inversió que sobrepassa els 644.000 euros, és l'adequació de l'aïllament de la línia d'alta tensió a 132 kV, que va de Lleida fins al Pont de Suert. Endesa ja treballa en aquest projecte i, en concret, aquests dies ho està fent al terme municipal d'Almenar, on Endesa ha presentat les actuacions que durà a terme a Lleida en el període 2018-2019. Aquesta línia d'alta tensió evacua l'energia generada per les diferents centrals hidroelèctriques properes (Alfarràs, Canelles, Escales, Montanyana, Pont i Santa Anna) i la fa arribar des del Pont de Suert fins a la capital del Segrià, fet que representa creuar 24 termes municipals i uns 100 quilòmetres. Aquesta actuació, que es preveu que finalitzi al novembre, es divideix en tres fases: la millora de l'aïllament existent per un de més resistent, la substitució dels empalmaments de construcció de la línia per altres de més nous i moderns i, per últim, la millora de sistema de guarda de la línia que consisteix en la instal·lació d'un cable de terra en tots els trams, el qual té la funció de protegir i evacuar l'energia dels llamps cap a terra.  Actualment, s'està executant la primera fase d'obres en un tram de 32 quilòmetres, que consisteix en canviar els antics aïlladors de porcellana per uns de nous de tipus polimèric. Aquests nous elements són fabricats a partir d'un compost a base de fibra de vidre i silicona i aporten considerables avantatges respecte dels anteriors, que eren de porcellana, segons ha explicat López. En concret, tenen un pes més lleuger i major resistència a les inclemències meteorològiques com ara les pedregades, les descàrregues de llamps o el vandalisme, així com els trets dels caçadors. En total, se substituiran al voltant de 1.500 aïlladors.

Summary: Endesa invertirà 47,6 MEUR en els pròxims dos anys per millorar la xarxa elèctrica a la demarcació de Lleida


Els Mossos d'Esquadra han desmantellat una plantació de marihuana 'indoor' en una nau industrial de Santa Oliva, al Baix Penedès. L'entrada i perquisició a la nau, al carrer Garraf del polígon industrial Molí d’en Serra, es va fer dilluns, quan van localitzar i intervenir 1.104 plantes de marihuana, que haurien tingut un valor de 78.000 al mercat il·legal, així com 84 làmpades per cultiu d'interior i 106 transformadors elèctrics. La plantació disposava d’un complex sistema de reg i de filtratge d’aire, i un sistema elèctric d’alta sofisticació instal·lat. Els agents van detenir un home de 38 anys com a presumpte autor d'un delicte contra la salut pública i un delicte de defraudació de fluid elèctric. Al llogater de la nau també se’l va denunciar penalment per la seva participació en els mateixos delictes. A la nau, tècnics de l’empresa d’electricitat van constatar la manipulació del comptador perquè la instal·lació de la nau consumia 10 vegades més de llum que la mitjana facturada. El detingut va passar dijous a disposició del jutjat d’instrucció en funcions de guàrdia del Vendrell, que en va decretar la seva llibertat amb càrrecs.

Summary: Desmantellada una plantació de marihuana amb més de 1.100 plantes en una nau industrial de Santa Oliva, al Baix Penedès


La Crida-CUP de Lleida assegura que aquest divendres al matí s'ha dut a terme una ''acció coordinada'' entre la Guàrdia Urbana i l'empresa Ilnet, concessionària de neteja de Lleida, a l'entorn del pavelló 3 dels Camps Elisis, al voltant de l'Oficina Única de Temporers de la Paeria, en què a més de netejar l'entorn s'haurien endut pertinences com matalassos i cartrons que utilitzen per pernoctar en aquest espai. Membres de la Crida s'han personat a l'espai per conèixer la situació i han constat que unes 43 persones dormen davant del pavelló ja que es desplacen allí per accedir a les dutxes i guarda-roba que ofereix l'oficina única, però no tenen on pernoctar i romanen a l'espai per poder accedir a l'únic servei municipal. Així mateix, segons la CUP, un centenar més de persones dormen en altres carrers i places de la ciutat i asseguren que l'alberg Jericó fa més d'un mes que està ple i els serveis socials no tenen on garantir la pernoctació de 4 dies que es va acordar per als temporers en recerca de feina.  La formació anticapitalista ha sol·licitat explicacions a l'alcalde Àngel Ros sobre aquesta actuació, ja que considera que ''atempta els drets de les persones en situació de vulnerabilitat i pobresa''. Així mateix, exigeix conèixer el destí de les pertinences retirades per Ilnet, i saber si els serveis socials han estat informats per cercar una solució a l'allotjament d'aquestes persones. La Crida demana també conèixer si s'ordenaran noves actuacions d'aquest tipus, i en sol·licita l'aturada immeditada. La CUP lamenta la negativa constant del govern de la Paeria de crear un alberg per a temporers, i creu que la manca d'assumpció de responsabilitats per part del govern del PSC  ''provoca un drama humà a les més de 140 persones que han de dormir al carrer per poder treballar a la campanya de la fruita a Lleida''. En aquest sentit, exigeixen al govern de la Paeria que responguin amb mesures socials a les necessitats dels més vulnerables i no amb repressió.  D'altra banda, la Plataforma Fruita amb Justícia Social ha convocat una manifestació per aquest diumenge al vespre que sortirà de la subdelegació del govern espanyol i acabarà a la Paeria. Allà s'hi farà un acte amb la participació de l'exdiputat i periodista David Fernàndez, així com membres del Sindicat Andalús de Treballadors, entre altres. La Plataforma reclama aturar d'una vegada la situació de manca d'allotjament per als treballadors de la campanya, així com una sèrie de mesures a la patronal agrària i a les administracions per garantir drets laborals i socials durant la campanya de la fruita.

Summary: La Crida acusa l'Ajuntament de Lleida de llençar les pertinences dels temporers que dormen al carrer


El trànsit als accessos a Barcelona ha baixat un 43% en relació a un dilluns habitual el primer dia laborable de restricció del coronavirus, segons dades actualitzades a un quart de quatre de la tarda facilitades pel Servei Català de Trànsit (SCT). La xifra indica el volum de trànsit per accedir a la capital catalana. Pel que fa a les sortides, la disminució ha estat del 39%. Trànsit ha donat també dades d'alguns punts de la xarxa viària catalana. Per exemple, a la C-16. al túnel del Cadí, el trànsit en sentit Barcelona ha baixat un 68%, mentre que en sentit Puigcerdà la xifra arriba al 71%. Al peatge de Vallcarca de la C-32, a Sitges, el trànsit en sentit Barcelona ha baixat un 51,7%, i en sentit Tarragona un 50,2%. Un altre punt controlat és el peatge de Vilassar, on el volum de circulació ha disminuït un 52,9% en sentit Barcelona i un 48,2% en sentit Girona. A Vila-seca, el trànsit cap a València ha baixat un 54,1% i cap a Barcelona un 33,4%. A l'AP-7, a Martorell, les xifres són disminució del 45,3% del trànsit en sentit Tarragona i 39,2% cap a Barcelona. A la Roca del Vallès, el trànsit cap a Barcelona ha baixat un 44,3%, i en sentit França un 35,7%. A la Jonquera el trànsit de sortida cap a França ha baixat un 11,11% i el que va cap a Girona i Barcelona ha caigut un 37,1%. Finalment, al peatge de la C-33 de Mollet del Vallès el trànsit d'entrada a Barcelona ha caigut un 53% i el que va cap a Girona un 48%.

Summary: Baixa un 43% el trànsit als accessos a Barcelona el primer dia laborable de restricció pel coronavirus


Els hospitals de les Terres de l'Ebre recuperaran en pocs dies tota l'activitat quirúrgica, de consultes externes i de proves diagnòstiques. La crisi de la covid marca nous criteris per atendre els pacients: menys de deu pacients a les sales d'espera, telemedicina per alleugerir les consultes presencials, controls de temperatura i mesures de prevenció abans d'entrar a l'hospital i acompanyaments limitats per als ingressats. La directora de Salut a l'Ebre, Mar Lleixà, també ha explicat que es faran proves PCR abans de les intervencions quirúrgiques, algunes proves de diagnòstic o els parts. Lleixà fa una crida a no abaixar la guàrdia al territori, on la incidència actual del virus és molt baixa.

Summary: Els hospitals de l'Ebre recuperen l'activitat limitant els pacients que esperen consulta i fent PCR abans d'operar


El govern espanyol ha establert cinc aeroports i vuit ports com a únics punts d'entrada a l'Estat des de l'estranger, entre els quals es troben l'Aeroport del Prat i el port de Barcelona. Es tracta de les infraestructures que l'executiu ha designat en tenir capacitat d'atenció a emergències de salut pública d'importància internacional, segons l'ordre ministerial del Ministeri de Transports que publica el BOE. Els altres aeroports inclosos són l'Aeroport de Barajas, Gran Canària, Màlaga i Palma, mentre que entre els ports també hi consta els de Bilbao, Las Palmas, Màlaga, Palma, Tenerife, València i Vigo. L'ordre ministerial té vigència fins el 24 de maig o fins al final de les eventuals pròrrogues de l'estat d'alarma. El text estableix algunes excepcions en aquestes limitacions, com per exemple les aeronaus d'Estat o d'altres que efectuïn escales amb finalitats comercials o per als que transportin material sanitari, entre d'altres, així om als vaixells d'Estat que transportin exclusivament càrrega o navegui amb finalitats humanitàries, mèdiques o d'emergència. Així mateix, també es preveu al possibilitat que el Ministeri de Sanitat autoritzi que algun avió o vaixell operi puntualment per transportar ciutadans espanyols o residents de l'Estat. L'ordre 410/2020 exposa que es duu a  terme aquesta mesura amb "la finalitat de garantir que en el procés de desescalada i de flexibilització de les limitacions de la lliure circulació es minimitzen els riscos d'importació de casos que puguin posar en risc el procés iniciat" i l'objectiu "primordial de protegir la salut". L'ordre publicada pel govern espanyol al Butlletí Oficial d'aquest divendres coincideix amb l'entrada en vigor de l'obligació de fer una quarantena a qualsevol ciutadà que entri a l'Estat, una mesura que ha aixecat molta polèmica entre alguns sectors, especialment el turístic que veu com se li complica encara més la temporada. De fet, el govern espanyol ja va publicar una altra ordre fa uns dies que establia que només els ciutadans espanyols, residents habituals i persones que acreditessin motius laborals podien entrar a l'Estat. Es tracta d'una mesura adreçada als països de l'Espai Schengen i estarà en vigor fins el 24 de maig, tot i que també és ampliable. En queden fora treballadors transfronterers, professionals sanitaris o que tenen cura de persones grans que vinguin a exercir la seva activitat laboral, així com les que acreditin causa de força major, a més del transport de mercaderies.

Summary: El govern espanyol limita l'entrada a l'Estat a cinc aeroports i vuit ports


L'equip de recerca del Campus Universitari d'Igualada-UdL ha descobert un nou producte per adobar pells que s'extreu dels pinyols del raïm. El producte, que ja està patentat a l'Estat i s'espera tenir la patent internacional properament, posa en valor un residu de les vinyes per aplicar-lo als processos d'adobat de la indústria de la pell. Segons informa la universitat en un comunicat, el resultat són articles de pell bastants en el concepte de 'green leather', és a dir, pell sostenible adobada amb productes naturals. Des del Campus Universitari asseguren que el nou producte té especialment sentit, ja que l'estat espanyol és el segon productor mundial de vi, amb una producció del 15,3% del total.  La producció de vi genera un residu –unes restes de raïm-, que en una primera fase s'aprofiten per fer orujo i, en una segona fase, se'n fa oli de pinyol de raïm. Aquest residu restant és el que aprofita la recerca del Campus Universitari Igualada-UdL per extreure del pinyol de raïm un extracte vegetal, que s'aplica posteriorment per a la l'adobat de pells. El residu final es torna a la terra i serveix d'adob.   Segons el Campus Universitari d'Igualada, aquest descobriment "no només és un avenç per la pròpia industria adobera, sinó que és un pas de gegant per fer més sostenible aquest sector", ja que "posa en valor l'economia circular, amb un cicle de producció totalment tancat, que genera un residu zero, i estretament vinculat als sectors productius del territori: la industria adobera i el sector vitivinícola".     De fet, el Campus d'Igualada en l'única universitat d'Europa que imparteix el màster universitari en Enginyeria del Cuir. Compta amb un equip de recerca, la Càtedra A3 in Leather Innovation, formada per professors i estudiants, dedicada a la investigació en el sector de la pell.   Des del Campus universitari igualadí esperen que aquesta descoberta científica, liderada en bona part per alumnat del centre, animi els joves a matricular-se als estudis d'Enginyeria, que, segons informen, compten amb el 100% d'inserció laboral.

Summary: El Campus Universitari d'Igualada patenta un nou producte per adobar pells extret dels pinyols de raïm


Plats de dutxa flexibles, lleugers i insonors, 'made in' Tarragona. Decoradors, instal·ladors i hotels d'Anglaterra, França, Itàlia i Alemanya són els principals clients d'aquest producte innovador, que va patentar un emprenedor saragossà fa vuit anys enrere, inspirant-se en materials del sector de l'automoció. Si hi deixes caure un ou no es trenca i absorbeix el soroll de l'aigua quan hi impacta. Sota el nom comercial d'Arandipur, l'empresa de Jorge Ruiz distribueix aquest original plat de dutxa de gamma mitja i alta que es fabrica exclusivament en una nau de recent creació a Torredembarra. Actualment comercialitza 5.000 plats l'any arreu del món, en unes instal·lacions sobredimensionades preparades per encarar futurs creixements. Amb una facturació que ronda el milió d'euros, el negoci creix entre un 20% i un 30% anualment.  Sempre havia treballat en multinacionals vinculades a la química i a l'automoció i va voler engegar el seu propi negoci, fusionant els coneixements que havia adquirit. Ruiz, químic de 43 anys, va idear un producte que no existia al mercat, com era un plat de dutxa tou i segur per a residències i gent gran, i alhora lleuger i silenciós, pensant en hotels i turisme, dos sectors potents al país. Però la demanda va venir de fora d'Espanya i la immensa majoria dels seus plats de dutxa són exportats -més d'un 90% de la producció. Per a les primeres produccions es va fer espai en una empresa d'automoció de Saragossa, amb maquinària única a l'Estat, on la crisi havia fet minvar l'activitat. El resultat en va ser un plat de dutxa fabricat amb un poliuretà especial -espuma-, molt similar al que s'empra als panells frontals de l'interior dels vehicles. Des d'aleshores el producte ha estat en constant evolució, tant a nivell tècnic com estètic, i avui en dia s'ofereixen unes 200 referències -en diferents mides i colors-, que es fabriquen sota comanda -no disposa d'estoc.  Pesa un 10% del pes d'un plat de dutxa tradicional. Ronda els 10 quilos de pes -mentre un de convencional en pesa 100. La seva lleugeresa també facilita la seva instal·lació. Les seves prestacions i disseny innovador reconegut amb un premi internacional, però, també l'encareixen, en un 10% sobre el preu mitjà d'aquest producte per al bany. "A Anglaterra valoren que sigui càlid als peus mentre a Alemanya els agrada molt la que no faci soroll l'aigua quan hi rebota, a cada país s'aprecien unes qualitats", explica Ruiz.  Es considera força conservador. Ha preferit una evolució del negoci controlada, sense grans riscos, subcontractant tasques. De fet, va prioritzar l'entrada als mercats que considerava més exigents i assegurar l'acceptació. Es va instal·lar a Torredembarra en una nau de 500 metres quadrats on fabrica amb motlles en 3D. Els reptes de futur se centren en la millora de l'estètica i d'instal·lació del producte. Que el client d'un hotel els truqui perquè també vol una de les seves dutxes és el major reconeixement que es pot tenir, assegura.

Summary: Instal·ladors i hotels d'arreu d'Europa s'interessen per uns plats de dutxa flexibles i insonors fabricats a Torredembarra


El vicepresident del Govern i conseller d'Economia, Oriol Junqueras, ha anunciat aquest dilluns la voluntat d'iniciar converses amb tots els grups parlamentaris per explorar un possible acord pressupostari. Junqueras ha comparegut a la comissió d'Economia del Parlament, des d'on ha insistit en la voluntat d'elaborar uns nous pressupostos pel 2016. "En les properes setmanes...o dies", es concretaran els canals de conversa amb els diferents grups. El conseller no ha avançat detalls sobre els nou comptes més enllà d'explicar que "els anys d'ajustament pressupostari han passat en gran part". La CUP és el soci prioritari per a l'executiu però, tot i això, no vol perdre l'oportunitat de copsar l'opinió de la resta de partits. Les previsions d'ingressos de la Generalitat per aquest any són de 1.900 milions més que el 2015 –sense incloure la possibilitat de nous impostos-, eixugats en gran part pel nou sostre de dèficit del 0,3% del PIB (-703 milions), l'increment de l'1% de les retribucions dels treballadors públics, els gairebé 300 milions del pla de xoc social i la "infradotació" del sistema de salut, que el 2015 va arribar als 900 milions.  En el torn de rèplica, Junqueras ha apuntat al segon trimestre de l'any com l'espai temporal més probable per a presentar els pressupostos.  L'oposició critica la manca de concreció Un a un, els grups parlamentaris de l'oposició han criticat la manca de concreció de Junqueras pel que fa a les prioritats de despesa, al calendari amb què pretén aprovar el pressupost, i al futur de determinats impostos, com el de successions. "No concreta res", ha criticat el diputat de C's Antoni Espinosa, en una declaració que s'han fet seva la resta de portaveus a la comissió d'Economia. "Ho hem explicat tot, hem donat tots els detalls. Potser tenien el discurs fet abans que jo comparegués", els ha respost el conseller d'Economia. Espinosa ha lamentat que el Govern fiï la millora de les condicions de vida dels ciutadans a la "poció màgica de la independència" i li ha demanat a Junqueras que canviï les prioritats de la conselleria. Segons C's, cal una "bona tisorada" per reduir els ens públics i poder incrementar els nivells de despesa en educació i sanitat. Des del PPC, Enric Millo també ha reclamat a Junqueras que canviï el "rumb de col·lisió" que porta el Govern i deixi d'actuar com "el vicepresident de la República". "Vostè pot prendre mal i, el més greu és que pot fer prendre mal als catalans", ha assenyalat. "Juga al joc perillós de fer creure que única i exclusivament amb la independència, el Govern podria resoldre els problemes dels catalans", li ha criticat. Millo ha demanat al vicepresident que concreti les prioritats del futur pressupost. Des del PSC, Òscar Ordeig ha demanat a Junqueras que no renunciï al diàleg amb l'Estat per aconseguir un nou model de finançament: "és la seva obligació trobar els majors ingressos allà on faci falta". Els ingressos són precisament el capítol en què els socialistes creuen que el Govern ha de dedicar més esforços, per tal d'incrementar els recursos destinats a la despesa social.  Pel que fa a Catalunya Sí Que Es Pot, Joan Coscubiela, ha criticat Junqueras per un nivell "d'inconcreció" que no el deixa "tranquil". "Contrasta amb una certa hiperactivitat s'Artur Mas, que és qui més ha concretar sobre com s'han de fer els pressupostos", ha lamentat. "M'havien parlat de la seva habilitat per fugir d'estudi, però avui ha fugit del càrrec", ha afegit.   Impost de successions Junqueras ja va explicar fa uns dies que la Generalitat no es plantejava una modificació de Successions. Aquest dilluns ha tornat a apuntar que una pujada dels tipus podria fer reduir la recaptació total, ja que incrementaria l'efecte crida d'altres comunitats autònomes amb tipus inferiors. També ha plantejat un debat ideològic al voltant de la conveniència o no de mantenir l'impost de successions, quan ja existeix el de patrimoni, o de mantenir el de patrimoni quan existeix el de successions. "Pot ser considerat una doble imposició", ha apuntat sense definir quina és la seva opinió sobre el tema. "Nosaltres estem a favor de la supressió d'aquest impost. I vostè?", li ha preguntat Millo. "Hi haurà o no una revisió de l'impost de successions?", li ha preguntat insistentment el portaveu parlamentari de Catalunya Sí Que Es Pot, Joan Coscubiela. Segons ell, el debat "intel·lectual" que ha iniciat Junqueras és propi d'un "conflicte de classes". Tant Coscubiela com Ordeig (PSC) han reclamat un increment d'aquest impost. També ho ha fet la diputada de la CUP Eulàlia Reguant.  Interessos del FLA L'increment dels interessos que el govern espanyol cobrarà pel FLA ha estat un altre dels temes destacats de la compareixença. Tots els grups, excepte el PPC, s'han mostrat partidaris, com Junqueras, d'equiparar els tipus d'interès als que el Banc Central Europeu cobra a l'Estat per prestar-li diners, és a dir, deixar-lo al 0,05% enlloc del 0,834%. Tot i no posicionar-se, Millo (PPC) s'ha mostrat d'acord amb parlar del tema amb el govern espanyol. Renegociació del Deute La negociació dels pressupostos anirà de la mà de la taula de renegociació del deute de la Generalitat, que la CUP i JxSí impulsaran properament, i en la que no es descarta la participació d'altres forces polítiques. Sí Que Es Pot, per exemple, s'hi ha mostrat partidària. La CUP és la principal impulsora d'aquesta taula de treball que elabori una auditoria del deute de la Generalitat i detecti els interessos "abusius" que paga actualment el Govern. "Plantejar-se la possibilitat d'impagament és la possibilitat de desobeir i és també el principal mecanisme e construcció de sobirania que tenim a casa nostra", ha remarcat la diputada Eulàlia Reguant.  Junqueras ha mostrat la disponibilitat del Govern a "analitzar-ho, fer propostes, intentar arribar a acords i fer pressió política", per aconseguir renegociar amb els creditors, singularment amb l'Estat, amb qui la Generalitat té més de la meitat del seu deute. Ara bé, el vicepresident de la Generalitat ha deixat clar quan responia a un altre portaveu, que "en cap cas es pot decretar un impagament unilateral en situació de dèficit". "Mentre necessites crèdit no pots dir que no pagaràs", ha subratllat.

Summary: Junqueras anuncia la voluntat d'iniciar converses amb tots els grups per treballar en un acord pressupostari


Brussel·les ha reclamat als estats de la Unió Europea que dediquin més recursos a les residències arran de la pandèmia i els ha instat a aprofitar els fons europeus per millorar els seus serveis d'atenció a la gent gran. En un debat a l'Eurocambra sobre les morts en residències d'avis, la vicepresidenta de la Comissió Europea responsable de Democràcia i Demografia, Dubravka Suica, ha demanat als governs que revisin si el seu sistema del benestar està capacitat per afrontar l'envelliment de la població. "Clarament hi ha deficiències estructurals: manca de personal, condicions laborals difícils i salaris baixos", ha alertat Suica. Si bé Brussel·les pràcticament no té competències en aquest àmbit, la CE assegura que està estudiant "possibles solucions" per ajudar als estats a millorar els serveis d'atenció a la gent gran.

Summary: Brussel·les reclama als governs europeus que dediquin més recursos a les residències arran de la pandèmia


La consellera d'Empresa i Coneixement, Àngels Chacón, ha assegurat aquest dimecres que una "voluntat principal" de l'executiu català és "ser titular de la competència en matèria de seguretat nuclear". Així ho ha assegurat durant una interpel·lació al Govern de diputat d'ERC Lluís Salvadó al Parlament. Perquè el seu objectiu, ha dit, seria "complir la normativa europea" Euratom. Al seu entendre, aquesta competència suposaria al Govern gestionar i coordinar el PENTA, el pla d'emergència nuclear exterior de les centrals d'Ascó i Vendellós, i alhora "establir una xarxa de seguretat" amb Protecció Civil i de forma coordinada amb les administracions locals.  El compromís del Govern és, ha assegurat Chacón, instar doncs el govern espanyol a complir doncs la directiva 2009/71 Euratom per "equipar-se" amb les condicions de seguretat  de la resta de països de la UE, o bé l'"assoliment de la competència", ha insistit.  Sobre simulacres, Chacón ha assegurat que l'obligació estatal es fer simulacres periòdics cada tres anys, una decisió a mans del ministeri, fet que "posa en evidència la ineficàcia i la inseguretat per part del govern espanyol que no compleix les seves obligacions", ha denunciat.  En paral·lel la consellera ha defensat també que davant d'un cas d'emergència, la Generalitat disposa d'una xarxa d'estacions de mesura per la vigilància radiològica ambiental, que "ha anat evolucionant amb tecnologies avançades", amb unes estacions per valorar els possibles contaminats radioactius dispersats per l'aigua i l'aire.

Summary: El Govern vol la titularitat en seguretat nuclear


Voluntàries del Pla de l'Estany han elaborat unes 7.500 mascaretes per a centres residencials i col·lectius vulnerables la comarca en una acció coordinada pel Consell Comarcal del Pla de l’Estany amb el suport de l’Ajuntament de Banyoles. L’àrea de Benestar Social ha rebut la petició de prop de 140 persones que s’han ofert per col·laborar davant la situació d’alerta sanitària generada per la covid-19. D’aquestes, més d’una cinquantena han estat cosint les mascaretes. Empreses de la comarca han cedit el material per poder-les elaborar.  Coincidint amb la declaració d’estat d’alarma per l’alerta sanitària, el Consell Comarcal va llençar una crida perquè tothom qui volgués col·laborar s’adrecés a l’àrea de Benestar Social amb l’objectiu de centralitzar les propostes que s’organitzessin a la comarca. Al detectar que hi havia manca de mascaretes, es va iniciar una acció per cosir-ne amb el suport de prop d’una cinquantena de dones de la comarca que s’han encarregat de fer-les. El centre El Puig ha fet la coordinació i preparació del material que diferents empreses de la comarca han cedit per a l’elaboració de les mascaretes, a partir de les gestions fetes per l’Ajuntament de Banyoles. Els primers lots de material ja es van preparar divendres passat a través del Centre El Puig i una cinquantena de voluntaris. La roba per elaborar-les es va aconseguir de la Clínica Salus i Tapisseria Boix l'ha tallada per poder cosir les mascaretes. La cinta prové de l’empresa Grobel i monitores del centre ocupacional El Puig s’han encarregat de preparar els lots per a les cosidores. Una vegada cosides les mascaretes, Tinto Serveis les ha rentat a alta temperatura per poder esterilitzar-les. Ahir es va fer l'última distribució del material a les persones voluntàries, que cosiran un total de 7.500 mascaretes. No són mascaretes sanitàries i per això no s’utilitzaran en centres mèdics. Tanmateix, sí que són efectives per evitar la propagació del contagi. Les mascaretes s’han començat a distribuir a centres residencials per a gent gran i per a persones amb diversitat funcional i a col·lectius vulnerables de la comarca. D’altra banda, durant aquesta setmana es preveu que arribin les 3.000 mascaretes que el Consell Comarcal va encarregar la setmana passada. En cas que en sobressin, es farien arribar a altres punts necessitats de la demarcació. L’alcalde de Banyoles Miquel Noguer ha volgut traslladar l'"agraïment més sincer de la ciutat a totes aquelles persones i col·lectius que desinteressadament estan oferint la seva col·laboració en aquests moments", tant a aquelles empreses i entitats que han fet donacions econòmiques, com és el cas de les associacions de mares i pares d’alumnes de les escoles de Banyoles i comarca que han fet un donatiu a l’Hospital Josep Trueta per a l’adquisició de material, o donacions de materials, com el Gremi de Perruquers del Pla de l’Estany. També a totes aquelles persones que s’han ofert voluntàries per cosir mascaretes o col·laborar i que s’estan coordinant des de l’Àrea de Benestar Social, així com als professors i alumnes dels instituts de secundària de Banyoles, que s’han ofert també per imprimir mascaretes. Per la seva banda, el president del Consell Comarcal, Francesc Castañer, ha mostrat també el seu agraïment a totes les persones que s’han ofert voluntàries. "Ens hem vist superats per la resposta ciutadana i ara mateix no podem feina a més persones perquè puguin col·laborar", ha afirmat. També ha agraït la col·laboració d’entitats, col·lectius i persones de la comarca.

Summary: El Pla de l’Estany elabora 7.500 mascaretes per a centres residencials i col·lectius vulnerables de la comarca


El jutge del Tribunal Suprem Pablo Llarena ha signat aquest dijous passades les 12 del migdia la interlocutòria d’alliberament de la presidenta del Parlament, Carme Forcadell, després de certificar el pagament de la fiança de 150.000 euros que li va imposar després de prendre-li declaració. Ara un funcionari del Tribunal Suprem es trasllada directament a la presó d’Alcalá Meco, on es troba Forcadell, per fer efectiu aquest alliberament i traslladar-li les mesures cautelars de compareixences setmanals davant el Tribunal Superior de Justícia de Catalunya (TSJC) o davant el jutjat que li convingui, així com la prohibició de sortir de l’Estat, l’obligació de comparèixer al Suprem quan sigui requerida i la retirada del passaport, que ja ha estat lliurat pel seu advocat. A la interlocutòria el jutge adverteix Forcadell que l’incompliment de qualsevol d’aquestes obligacions determinarà el seu ingrés immediat a presó.   S’espera que el tràmit no s’allargui i Forcadell surti del penal en molt poques hores. El seu advocat ja es troba al centre penitenciari, on ha arribat després que l’ANC diposités –amb fons de la caixa de solidaritat- la fiança de 150.000 euros al compte habilitat pel Tribunal Suprem.  També s’ha quedat a Madrid per fer-li costat quan surti del centre penitenciari la secretària primera de la Mesa, Anna Simó, investigada en la mateixa causa que Forcadell.  A aquest mateix centre penitenciari hi ha les conselleres Meritxell Borràs i Dolors Bassa, que –contràriament a Forcadell- estan en presó preventiva sense possibilitat de sortir amb fiança per ordre de la jutgessa de l’Audiència Nacional Carmen Lamela.  Aquest dijous, a més de decretar l’ingrés a presó eludible amb fiança per a Forcadell, el jutge del Tribunal Suprem va deixar en llibertat els membres de la Mesa Lluís Guinó, Anna Simó, Ramona Barrufet i l’exvicepresident Lluís Maria Corominas, als que va donar set dies per ingressar una fiança de 25.000 euros cadascun.  En aquests casos, l’ANC també ha confirmat que els diners sortiran de la mateixa caixa de solidaritat. En el cas de Joan Josep Nuet, el jutge el va deixar en llibertat sense cap mesura cautelar.  Un cop abonin les fiances, tots ells (excepte Nuet) tindran la prohibició d’abandonar el territori espanyol, hauran d’entregar el passaport (tenen de límit fins aquest divendres a les 14h) i hauran de personar-se davant del jutge periòdicament per signar.

Summary: El jutge del Suprem acorda la posada en llibertat de Forcadell després de pagar la fiança de 150.000 euros


La platja del Somorrostro de Barcelona està acordonada per la presència d'un objecte al fons del mar que podria ser un projectil, a uns quatre o cinc metres de la vora. El va localitzar un bussejador diumenge a la tarda i va alertar les autoritats. Un buc de l'Armada ha sortit de Cartagena a les 9 hores i arribarà cap a les 16 a la capital catalana, segons han explicat fonts de la Guàrdia Civil. Quan arribi, els especialistes valoraran si és factible realitzar la immersió aquest dilluns a la tarda o bé s'esperaran al dimarts, en funció de la llum que hi hagi.

Summary: Acordonada la platja del Somorrostro de Barcelona per la presència d'un objecte al mar que podria ser un projectil


L'any 1902 els veïns de Tavascan, al Pallars Sobirà, van portar a la porta de l'església tots aquells objectes que tenien a casa de metall i es podien fondre amb l'objectiu de contribuir a realitzar una campana per l'església de Sant Bartomeu. Aquest divendres, els veïns, han acudit al mateix lloc per veure com es despenjava la campana per portar-la a restaurar. La campana té una esquerda i li falta un tros de la base. L'encarregat de la restauració serà un taller de França especialitzat en aquest tipus de restauració. Pels veïns del poble han descrit el moment del despenjament de la campana com un fet històric i carregat de simbolisme. El cost de la restauració, uns 8.000 euros, el pagarà íntegrament El Comú de Tavascan gràcies als diners que treuen de la muntanya. Xavi Solé, veí de Tavascan, ha explicat que aquest divendres ha sigut la primera vegada que molta gent del poble ha vist de prop la campana i l'ha pogut tocar i comprovar la seva gran bellesa. La campana porta impreses inscripcions i decoració de flors i creus. La bellesa de la campana ha reforçat la idea dels veïns de voler restaurar-la per conservar el patrimoni del poble. Està previst que en uns tres mesos la campana retorni al seu lloc d'origen ja restaurada. Als veïns els agradaria que coincidís amb la festivitat de Sant Bartomeu, patró del poble.

Summary: Els veïns d'El Comú de Tavascan despengen la campana de l'església per restaurar-la


L’IES El Palau de Sant Andreu de la Barca ha començat aquest dimecres el nou curs amb l’objectiu de “recuperar la normalitat” després que el curs 2017-2018 el centre visqués sacsejat per diverses denúncies contra docents, acusats d’haver discriminat alumnes fills de guàrdies civils per l’actuació dels agents durant el referèndum de l’1-O. Així ho ha expressat la direcció de l’institut a l’ACN, en declaracions fora de càmera. Els màxims responsables del centre asseguren que durant el darrer curs ja van treballar per “passar pàgina” de les denúncies i del ressò mediàtic que aquestes van comportar. Ara, amb l’inici del nou curs, confien a desenvolupar l’activitat a les aules “amb tranquil•litat”, mentre esperen que avanci la investigació que resta oberta sobre quatre docents -3 dels quals ja no treballen al centre-. Aquest dimecres, la direcció preveu celebrar un claustre per donar la benvinguda als nous professors, ja que un 30% de la plantilla  va demanar el trasllat a finals del curs passat arran de la situació política i judicial.

Summary: L’IES El Palau de Sant Andreu de la Barca inicia el curs 2018-2019 amb voluntat de “recuperar la normalitat”


El sector turístic segueix marcant nous rècords a Catalunya, aquest cop pel que fa al nombre d'afiliats a la Seguretat Social que aquest estiu, els mesos de juny, juliol i agost, ha registrat una mitjana d'afiliats de 286.837 persones, la xifra més alta registrada fins ara en el sector, segons un estudi realitzat per l'empresa Randstad en base a les dades que recull el Ministeri d'Indústria, Energia i Turisme. Aquests 286.837 afiliats de mitjana de la Seguretat Social registrats els mesos d'estiu d'aquest any suposen el nombre més gran de tota la sèrie històrica i són un 5,2% més altes que l'estiu de l'any passat i un 20,14% per sobre de la mitjana que es va registrar l'any 2007 (238.712 afiliats), just abans de l'inici de la crisi. Catalunya és la comunitat autònoma amb el major nombre d'afiliats de mitjana a Seguretat Social durant els mesos estivals (juny, juliol i agost), seguit d'Andalusia amb 276.734 inscrits, Madrid amb 195.950, i el País Valencià amb 173.100 afiliats.  Les dades de l'estudi de Randstad indiquen que el sector turístic català no ha vist reduir l'ocupació en els mesos estivals dels últims vuit anys de crisi i de dues profundes recessions. En aquests anys, la mitjana d'inscrits a la Seguretat Social del sector turístic en els mesos d'estiu ha registrat increments sostinguts any rere any.  L'estudi també subratlla que el la mitjana d'afiliats a la Seguretat Social en el sector turístic català d'aquest estiu ha estat la més alta mai registrada en un mes de la sèrie del Ministeri d'Indústria, Energia i Turisme, amb 295.996 afiliats de  mitjana, sent la xifra més alta mai registrada en totes les comunitats autònomes espanyoles.  Les principals ocupacions del sector turístic són els cambrers, ajudants de cuina, personal d'habitacions d'hotels, cambrers de pis i personal en instal·lacions aeroportuàries. Tot i això, en el últims anys també hi ha un bon comportament en el càrrecs amb responsabilitat com serien els gerents, els caps de sala o els directors d'establiments hotelers.  Valentín Bote, director de l'àrea Research de Randstad, explica que en el mercat laboral del sector turístic ''es detecta un canvi de tendència en relació amb la dècada anterior'' quan les empreses turístiques contractaven bàsicament personal de base. Ara, segons aquest directiu de Randstad, aquestes companyies ''busquen professionals més formats, més especialitzats, que tinguin capacitats per competir en un entorn globalitzat i fidelitzar a una clientela cada cop més exigent''.

Summary: Catalunya marca aquest estiu un nou rècord de contractació en el sector turístic


Unió de Pagesos considera que la creació d'Organismes Modificats Genèticament (OMG) amb l'objectiu de respondre al canvi climàtic "no és una solució vàlida, com defenen alguns sectors de l'agroindústria", i, a més, "obre la porta a la privatització de la diversitat agrícola i ramadera", tal com va explicar el sindicat en el marc de la Cimera Social pel Clima celebrada a Madrid. Segons UP, les varietats comercials millorades "tenen una gran vulnerabilitat genètica a causa de la seva falta de variabilitat, fet que els pot dificultar l'adaptació al canvi climàtic". El sindicat alerta que sectors de l'agroindústria pretenen gestionar aquest problema amb les darreres tècniques de modificació genètica "per reinserir de manera ràpida, econòmica i amb control de la propietat, els caràcters de resistència a condicions adverses presents en ancestres silvestres o en les varietats tradicionals que s'han perdut en el procés de millora de l'últim segle". Per Unió de Pagesos, d'aquesta manera "no es resol realment la causa del risc de vulnerabilitat que és la falta de variabilitat i de complexitat dels agroecosistemes, ni l'alta dependència d'insums (nutrients, plaguicides, herbicides) per aconseguir els alts rendiments d'aquestes varietats". El sindicat sosté que la urgència climàtica "no pot ser una justificació oportunista per a l'eliminació o la rebaixa de controls i drets d'elecció respecte als aliments modificats genèticament, que fa temps que intenta aconseguir la indústria biotecnològica". Segons UP, aquests controls "són necessaris perquè hi ha riscos sobre el medi ambient i la salut, entre altres motius, a causa de mutacions no desitjades o inestabilitat del genoma generades en el procés de modificació genètica". "Tampoc ha de conduir a la generalització de l'ús d'OMG associats a les patents sobre caràcters genètics, que podrien comportar, amb la legislació actual, l'apropiació dels recursos genètics comuns", segons l'organització agrària. Unió de Pagesos defensa que la resposta a la crisi climàtica, des del punt de vista de la producció d'aliments, "ha de tenir com a objectiu la recuperació i manteniment de nivells alts de matèria orgànica als sòls agrícoles per fixar carboni i augmentar la resiliència dels agroecosistemes". El sindicat considera "fonamental" la protecció social de la pagesia i la seva participació en la presa de decisions com a gestors d'aquests agroecosistemes, i la conservació i millora de races d'animals i varietats vegetals obtingudes per la pagesia al llarg de la història "garantint la no privatització i la llibertat d'ús dels recursos genètics".

Summary: Unió de Pagesos considera una "falsa solució" la creació d'OMG per adaptar cultius al canvi climàtic


Marta Rovira ha considerat aquest dimarts que la solució per al conflicte entre Catalunya i Espanya passa per un referèndum pactat amb el govern espanyol o per “sumar molta més gent” al projecte independentista “per a un altre embat democràtic”. “No som ingenus”, ha dit en una entrevista a 'El Punt Avui' la secretària general d'ERC, que aquests dies presenta el llibre 'Tornarem a vèncer' escrit a quatre mans amb el president del partit, Oriol Junqueras, “de moment el govern espanyol no ens demostra que assumeixi la mesa amb responsabilitat i amb l'exigència que convé al nostre país”. Però tot i això ha opinat que la solució passa per una via o per l'altra. Per això ha convidat a intentar “abraçar molta més gent” per al moviment. Rovira també s'ha referit al pacte de Govern amb Junts per Catalunya, i ha reivindicat “poder parlar com a coalició”. Això implica, per a la secretària general dels republicans, poder acordar “fins i tot” possibles remodelacions del Govern, en referència a la que va escometre la setmana passada el president, Quim Torra. “No ens en podem assabentar una hora abans o deu minuts abans. No és assumible en l'àmbit de la coalició”, ha afirmat Rovira des de Ginebra, la seva residència d'exili a Suïssa. També ha demanat poder parlar de si hi ha d'haver eleccions o no, de quina data, en quin escenari, o de com es pot motivar un moviment independentista “perquè se senti cridat a votar” i per demostrar que “som l'opció majoritària a la nostra societat”.

Summary: Rovira aposta per un referèndum pactat o per “sumar molta més gent” per un altre “embat democràtic”


El baròmetre del mes de juny del Centre d’Investigacions Sociològiques (CIS) augura una clara victòria del PSOE en el cas de repetició electoral. El partit de Pedro Sánchez obtindria el 39,5% dels vots emesos, molt per davant de Cs (15,8%) que superaria el PP (13,7%) i Podem (12,7%). En cas d’eleccions generals a Catalunya guanyaria el PSC (27,2%) per davant d’ERC (18,5%), En Comú Podem (12%), Cs (8,5%), JxCAT (6,%), Podem (4,1%) i Vox (1,1%). El CIS situa a Pedro Sánchez com el líder més ben valorat, amb un 4,8, per sobre l’Albert Rivera, amb un 3,8, Pablo Iglesias i Pablo Casado, tots dos amb un 3,4, i Santiago Abascal, amb un 2,6.  El CIS apunta que en cas de repetició electoral el PSOE es dispararia en intenció de vot i aniria molt més enllà del 28,68% dels vots que va obtenir a les eleccions del 28-A per ascendir fins el 39,5%. Són més de deu punts més que surten, en part, d’una davallada de Podem, que va aconseguir el 14,31% a les generals del 28-A i que ara, segons el sondeig, es quedaria amb el 12,7%, gairebé dos punts menys. A l’altra banda de la balança el PP cediria la segona posició a Ciutadans. La formació d’Albert Rivera aconseguiria el 15,8% dels vots, els mateixos que va aconseguir a les generals del 28-A, mentre que el PP es quedaria amb el 13,7%, tres punts per sota el 16,7% que va obtenir a les últimes generals. Vox, per la seva banda, es quedaria amb el 5,1% dels vots, la meitat dels 10,26% que va rebre a les passades eleccions.  A Catalunya, en el cas d’eleccions generals, el CIS pronostica una victòria clara del PSC amb el 27,2% dels vots, cinc punts més que el 23,21% dels sufragis que va rebre a les eleccions del 28-A. Els socialistes arrabassarien la primera posició a ERC, que rebria el 18,5% dels sufragis, sis punts per sota el 24,59% de les passades eleccions generals. En Comú Podem aconseguiria la tercera posició amb un 12% dels vots, gairebé tres punts per sota el 14,89% del 28-A, Cs també perdria suports i es quedaria amb e 8,5% dels vots respecte a l’11,55% que va obtenir el 28-A. JxCAT perdria la meitat dels votants i es quedaria amb el 6,1% dels sufragis respecte al 12,05% que va obtenir a les passades eleccions.   El PP mantindria la tendència a la baixa i es quedaria amb el 4,1% dels vots (4,85% a les generals) i Vox baixaria els seus resultats fins a l’1,1% dels sufragis (3,6% al 28-A).  Pel que fa als problemes dels ciutadans, l’atur continua en primera posició amb un 62,5% de les respostes on els ciutadans poden citar tres problemes. Molt per sobre els polítics, que encara representen el 32,1% de les respostes, la corrupció, amb el 25,7% i els problemes econòmics, amb el 25,4%. La independència de Catalunya preocupa un 9,9% dels ciutadans.

Summary: El PSOE guanyaria clarament les eleccions amb el 39,5% i Cs se situaria en segona posició per la davallada del PP


L’alcalde de Tarragona, Josep Fèlix Ballesteros (PSC), ha afirmat aquest divendres que és “completament innocent” i s’ha mostrat convençut que el cas Inipro s’acabarà arxivant. Després que el jutge hagi decidit mantenir-lo com a investigat, juntament amb catorze persones més, Ballesteros ha confirmat que no té intenció de dimitir perquè “en cap cas hi ha motius” per fer-ho. L’alcalde ha afirmat que no es planteja que no s’admetin els recursos que encara pot presentar abans que es dicti l’obertura del judici oral. Ballesteros s’ha mostrat sorprès pel “tacticisme” d’alguns grups de l’oposició i ha celebrat que el seu soci de govern, el PP, hagi garantit que mantindrà el pacte de govern, almenys de moment. L’alcalde ha acceptat també la demanda de Cs de convocar un ple extraordinari aquest mes per parlar de quin ha estat el seu paper en el cas Inipro.  A vuit mesos de les eleccions municipals, el batlle també ha assegurat que té “ganes” de continuar com a alcalde i que aquest mes anunciarà si es torna a presentar.

Summary: Ballesteros es declara “completament innocent” del cas Inipro i diu que no dimitirà


Ha anunciat una reunió amb els ministres europeus aquest divendres per fixar l’estratègia per trobar una vacuna  ACN Madrid .-El ministre de Sanitat, Salvador Illa, admet que els preocupa la importació de casos amb l’obertura de fronteres i diu que cal un “enfoc europeu” amb “criteris comuns i clars”. Durant la seva compareixença al Congrés, Illa ha afirmat que tot i que la bona evolució de l’epidèmia, cal prudència pel risc de “rebrots i de reintroducció”. Illa ha posat com a exemple la situació que s’està produint a Portugal, amb un increment de casos en els últims dies, i ha recordat que des de l’11 de mig  Espanya ha registrat 96 casos importants. “A més de la detecció precoç i les mesures, el govern treballa des de fa setmanes en les fronteres i la mobilitat internacional, però apostem per un enfoc europeu”, ha insistit.  Illa també ha anunciat una reunió amb els ministres europeus de Sanitat aquest divendres per fixar l’estratègia “a nivell comunitari per trobar una vacuna”. En aquest sentit, ha dit que trobar una vacuna és “urgent” però que “fer-la assequible, és una qüestió social i de dignitat”.

Summary: Illa admet que els preocupa la importació de casos amb l’obertura de fronteres i demana una estratègia europea


La reunió de mediació del Departament de Treball entre els treballadors i la direcció d'Eulen i representants d'Aena ha acabat després de vuit hores sense ni un acord ni un preacord que permeti la desconvocatòria de les aturades parcials convocades pels pròxims divendres, diumenges i dilluns que passaria  a ser indefinida a partir del dia 14 d'agost, segons ha manifestat Leopoldo García Quinteiro, advocat del comitè de vaga d'Eulen. García ha assenyalat que tot i que l'empresa coneix la taula reivindicativa dels treballadors des de fa setmanes, s'ha presentat a la reunió sense posar sobre la taula cap proposta concreta i ''quantificable'' per permetre obrir un marc de confiança per desconvocar la vaga.  A dos quarts d'onze de la nit, els representants del treballadors i la direcció d'Eulen, més els represetants d'Aena, seguien a la sala de reunions a l'espera que l'equip de mediació liderat per Josep Ginesta, secretari de Treball, Afers Socials i Famílies, redactés l'acte de mediació que ha acabat sense acord.  A més de no posar sobre la taula mesures concretes, l'empresa també s'ha negat a retirar la interposició d'un conflicte col·lectiu davant els tribunals al considerar que la vaga convocada pels treballadors d'Eulen era il·legal, segons ha explicat l'advocat del comitè de vaga.  García, després d'assegurar que la convocatòria de vaga havia seguit tots els requisits legals necessaris, ha dit que la retirada d'aquesta interposició de conflicte col·lectiu era una condició innegociable per poder obrir aquest marc de confiança en la negociació. L'advocat ha assegurat que aquest judici es podria iniciar el dia 9 pròxim.  Pel representant legal dels treballadors, no ha estat presentable que la direcció d'Eulen no hagi presentat cap proposta ''quantificable'' davant els treballadors i que només hagi posat sobre la taula bones paraules sense continguts, cosa que impedeix poder desconvocar la mobilització, ha explicat.  De tots el punts de la taula reivindicativa dels treballadors , els que són quantitativament expressables cap d'ells ha obtingut una resposta per part de la direcció que es pugui valorar en ''termes audibles''.     García ha considerat que no era de rebut que per part de l'empresa es digui en la primera jornada  de negociació que necessita temps per poder quantificar les reivindicacions dels treballadors, després de conèixer des de fa setmanes la taula de reivindicació dels treballadors.  L'advocat ha assegurat que el comitè de vaga segueix disposat a seguir negociant quan sigui i si cal durant aquest mateix cap de setmana, tot i que no sap si per part de la direcció de l'empresa existeix aquesta mateixa voluntat, ha reblat.  En relació amb que la proposta de l'empresa era ''sòlida'', tal i com havia qualificat Josep Ginesta, secretari general del departament de Treball, García Quinteiro ha assegurat que no es pot parlar ni de ''sòlida, ni líquida ni gasosa'' una proposta que no era ''mesurable'' ni ''quantificable''. Amb aquesta manca de concreció, ha dit, no es podia pretendre que els treballadors desconvoquessin la vaga.   En relació si es mantindran les negociacions aquestes pròximes hores, García ha dit que ''quan la diferència és absoluta'', no val la pena seguir negociant. Tot i això, l'advocat ha manifestat la voluntat de negociació del comitè de vaga en qualsevol moment d'aquest cap de setmana.  La reunió de mediació, que ha començat a dos quarts de dues, ha estat liderada per Josep Ginesta, secretari general de Treball, Afers Socials i Famílies, acompanyat del director general de relacions Laborals i Qualitat en el Treball.  Leopoldo García, advocat del comitè de vaga, ja havia advertit en el recés de l'hora del dinar que la reunió es podria allargar perquè la negociació era ''complexa'' amb matèries que no són únicament retributives sinó d'organització en el servei del control de seguretat de l'aeroport del Prat, cosa que requereix de molt de temps per arribar a un acord de mínims que sigui suficient que justifiqui la desconvocatòria de la vaga. A la reunió també ha assistit Aena de la mà de dos alts representants del gestor públic aeroportuari espanyol: Sónia Corrochano, director de l'aeroport del Prat, i Rafael Villasante, director d'Operacions, Seguretat i Serveis d'Aena.

Summary: Els treballadors i la direcció d'Eulen tanquen la primera jornada de negociacions sense acord i es mantenen les aturades


Sánchez Llibre assegura que hi trobaran la "complicitat" de les patronals i González apel·la al "respecte mutu" ACN Barcelona.-Les patronals Foment i Pimec han reclamat aquest dimecres en un acte unitari un lideratge "sense excuses" als presidents de la Generalitat, Quim Torra, i del govern espanyol, Pedro Sánchez, i a administracions públiques com l'Ajuntament de Barcelona per sortir de l'actual conflicte polític. El president de Foment, Josep Sánchez Llibre, ha assegurat que hi trobarien la "complicitat" de Foment i de Pimec per aconseguir la "recuperació de la reputació" de Barcelona i Catalunya després dels aldarulls i episodis violents al carrer de la setmana passada; la imatge internacional i la mobilitat, com un pilar bàsic per al desenvolupament de l'activitat econòmica. Per la seva banda, el president de Pimec, Josep González, ha lamentat que als polítics "els ha faltat diàleg i valentia" i ha apel·lat al "respecte mutu" per començar les converses. "Si no hi ha respecte muti no aconseguirem diàleg i acords", ha advertit. L'acte, en què les dues patronals han aprovat 'A favor del progrés de Catalunya', s'ha celebrat a la seu de Foment del Treball i ha comptat amb 350 assistents de la petita, gran i mitjana empesa de Catalunya, a més d'altres entitats com el Gremi d'Hotelers de Barcelona o la unió de Federacions Esportives de Catalunya.

Summary: Els empresaris reclamen un lideratge "sense excuses" a Sánchez i Torra per resoldre el conflicte polític